Talle uitgeteerde perde by weermagbasis uitgesitFoto: NDBV Die Nasionale Dierebeskermingsvereniging (NDBV) het Maandag gesê hy sal strafregtelike aanklagte aanhangig maak teen die mense wat verantwoordelik was vir die uithongering van talle perde by ŉ weermagbasis in Potchefstroom in Noordwes. Dié perde is aangetref op ŉ perseel van die weermag se eenheid wat die land se grense patrolleer. Volgens die NDBV was die perde só uitgehonger dat hulle grond en hul eie ontlasting begin eet het. Die uitgeteerde perde is verlede maand by die weermag se spesialis-infanterie-eenheid (SAASIC) aangetref. Die diere is glo aangeskaf om met grenspatrollies te help. Volgens die NDBV het hulle in 2016 ŉ formele memorandum van verstandhouding met die Suid-Afrikaanse Weermag onderteken oor die versorging van die perde, maar het die weermag “voortdurend van die ooreenkoms afgewyk”. Die vereniging sê in ŉ verklaring 25 van die perde was só uitgehonger en verswak dat hulle van kant gemaak moes word om te voorkom dat hulle verder ly. “Daar was geen kos vir die hooftrop nie en die perde het net geen ander keuse gehad as om grond en hul eie ontlasting te eet nie,” lui die verklaring. Altesaam 169 perde word steeds op die perseel aangehou. “Kos is eers aan die perde voorsien nadat die NDBV die weermageenheid gedwing het om onmiddellike stappe te doen om genoegsame kos aan die diere te voorsien weens prosesbeperkings.” Luidens die verklaring het verdere ondersoek aan die lig gebring dat van die perde reeds voor die NDBV se ingryping deur die Militêre Veeartsenykundige Instituut (MVI) van kant gemaak is omdat hulle in so swak toestand was weens die voortdurende verwaarlosing. “Die weermag se versuim om gepaste gekwalifiseerde personeel of voldoende fasiliteite te verskaf, tesame met ŉ onvoldoende infrastruktuur wat die diere in hulle sorg gefaal het, het gelei tot die totale aftakeling van die welstand van die perde,” het die vereniging gesê. Die weermag kon nie onmiddellik vir kommentaar bereik word nie. Die NDBV het gesê hy sal die perseel voortdurend besoek om seker te maak dat daar behoorlik na die oorblywende perde omgesien word.